Sigríður Björk Guðjónsdóttir
Sigríður Björk Guðjónsdóttir (f. 10. júlí 1969) er íslenskur lögfræðingur, lögreglumaður og núverandi ríkislögreglustjóri. Á árunum 2014 til 2020 gegndi hún embætti lögreglustjórans á höfuðborgarsvæðinu, 2009 til 2014 gegndi hún embætti lögreglustjórans á Suðurnesjum, 2007 til 2008 var hún aðstoðar ríkislögreglustjóri, sýslumaður á Ísafirði 2002-2006 og skattstjóri Vestfjarða frá 1996 til 2002.

Áslaug Arna Sigurbjörnsdóttir dómsmálaráðherra skipaði Sigríði í embætti ríkislögreglustjóra þann 12. mars árið 2020. Hún tók við embættinu þann 16. mars sama ár. Hæfnisnefnd hafði metið Sigríði hæfasta umsækjandann um starfið.

Átakamál

Aðkoma að lekamálinu 

Árið 2015 komst Persónuvernd að þeirri niðurstöðu að Sigríður hefði sem lögreglustjóri á Suðurnesjum brotið lög með því að senda Gísla Frey Valdórssyni, aðstoðarmanni Hönnu Birnu Kristjánsdóttur þáverandi innanríkisráðherra, persónuupplýsingar um málefni hælisleitandans Tony Omos.

Hatursmerki innan lögreglunnar
Sigríður Björk Guðjónsdóttir var ásökuð um að sýna virka samstöðu með lögregluþjóni sem merkti sig hatursmerkjum sem samræmast ekki íslenskum lögum. Hatursmerkin voru kennd við kynþáttafordóma, nýnasisma, hvítayfirburðarhyggju, ofbeldishótanir og fleira. Lögreglan á höfuðborgarsvæðinu gaf út tilkynningar þess efnis að málið væri litið alvarlegum augum, en í stað þess að sækja lögregluþjónin ábyrgan fyrir meinta lögbrotið var þeim veitt starf hjá ríkislögreglustjóra.

Ásakanir um kynþáttamiðaða löggæslu 
Sigríður Björk Guðjónsdóttir brást við ásökunum þolenda kynþáttafordóma með því að draga í efa upplifanir þolenda um hvað kynþáttafordómar væru. Ásakanirnar beindust að því að 16 ára drengur hafi verið áreittur af vopnuðum lögregluþjónum tvo daga í röð þar sem hann þótti líkjast strokufanga sem leitað var að. Atvikið vakti mikla gagnrýni og leiddi til ásakana um að lögreglan stundaði kynþáttamiðaða löggæslu. Sigríður neitaði að bakvið aðgerðir lögreglunnar væri að sjá kynþáttafordóma og sagði að ekki hafi verið hægt að komast hjá ofbeldinu, en útilokaði ekki að um annarskonar fordóma væri um að ræða. Sigríður sagði ekkert vekja grunsemdir um kynþáttafordóma í þessu máli og sagði lögregluna hafa farið eftir réttum ferlum.

Tilvísanir

Ríkislögreglustjórar
Íslenskir lögfræðingar
Íslenskar konur